البيت هادئ والانارة خافتة، والساعة بالثنتين بالليل، الصوت الي دا اسمعه هو صوت مولد الكهرباء وصدى صوت ثاني يتردد على مسامعي من بعيد ..صوت اغنية سمعتها البارحة ولحد الان ببالي..
أسألي عني الليالي..شكد خطر طيفج ببالي..لو تشوف الناس حالي يبجي العاشكين
لا تطيلين السكوت..الزمن خوفي يفوت..السعادة ما تموت لو انتي تحجين
صرختي بليلي حزينة..هزت اسوار المدينة....وينج انتي يالحنينة يا نور العين
الربيع انتي والواني..رمشج الساحر ناداني..صوتي واحساسي وزماني...لا ..لا ترحلين
اقتربتي وكلتي همسة..
"قررت انساك هسة..انسى كل الي صار انساه..وابقى حزين"
للهوى سلمت روحي..يا زمن يشفي جروحي..عيشي سر.. بكل وضوحي..
يا حب السنين..انتي اغلى الناي عندي..جنة خضرة وحلم وردي
من زمن صدكيني ودي..يجمعنا الحنين
صدكيني بدمي انتي..بحلم ايامي وغربتي...والامل ظل بغرفتي ويسال انتي وين
كم مرة كلتيلي ارحل..قبل ما احجي واسال
بالعذاب والحيرة اقبل لو انتي ترضين
دوري يا دنيانة دوري..حطمي حلمي وشعوري..
الحزن اصبح سروري....يا قدر..ليوين؟؟ يا قدر ..ليوين؟؟
اكو احلى من هيجي كلمات ممكن ان اسمعها قبل لا انام؟؟ وما ادري شوكت راح انام لان مو نعسانة..عدا انو ما مصدكة انو الامتحانات بقالها يوم واحد، هو صحيح مبين من كلامي اني فرحانة بأنتهاء الامتحانات لكن الي اسبابي، ماكو واهس للقراية والطموح خاتل ورة الباب والهدف حاليا ضايع ومحد ديكدر يلكاه..فبالنتيجة ماكو دافع قوي للدراسة، طبعا هذا السبب الاول، اما السبب الثاني، الوضع واويلي على الوضع الامني الي هنا، الكوارث والانفجارات..الى اخره..وما اريد احجي عن هذي المواضيع لان تحطمنا نفسيا بسببها..
واني جنت اسمع الاغنية اجتي على بالي مكالمة البارحة وية بنت خالتي الي جانت خايفة بسبب روحتها للكلية، والاحداث الاخيرة الي صارت هناك...حالها حال كل المناطق بالعراق..حاولت احجي وياها واغير عليها الجو لان جانت واصلة مرحلة من التعب النفسي بسبب مشهد دموي شافته عالتلفزيون، كلام مني وكلام منها نسينا الواقع وبدينا نحجي بمواضيعنا الشبابية الطبيعية والبعيدة عن الهم والغم..استمرينا سوالف وسوالف الى ان سمعت صوت خالتي تكول"كافي روحوا اقروا والسوالف خلوها على العطلة"..شكرا الج شهودة على كلامج اليوم ..ان شاء الله نكون سوة ونبقى سوة والله يصبرنا على فراك حنونة!
مشهد ثاني اجة على بالي، مصارلي يمكن نص ساعة من كعدت من النوم، بعد عناء طول ونداء من ماما بأسمي حتى اكعد من النوم، بس من كعدت حسيت بنفسي جنت رايحة بسفرة طويلة ولمكان مختلف عن الواقع، لكنه مو خيالي، ورجعت من هذي السفرة مجبورة على الرجعة ومو بكامل ارادتي، وما لكيت نفسي الا واسال ماما " ماما، يصير نغلس؟؟" ..سؤال غريب ودخلت بالموضوع بدون اي مقدمات، مثل ما تعودت وتعودوا الي يعرفوني على هذي الطبيعية بيه، كالت ماما "ماماتي على شنو تريدين تغلسين؟؟ "..كتلها "والله يا حياتي اريد اغلس عالوضع!!"..طبعا الوضع الامني..اغلس على الاخبار واغلس على الحوادث واعتبرها امور طبيعية في حياتنا الغير طبيعية..تعبنا وملينا وماكو حل، نبقى نصبر ونتحمل بس لشوكت؟؟..هاي اني كلت ما اريد اكتب عالظروف بس هم كتبت..اوف يا ربي..شكد حلوة حياتنا تكون لو ما كل الصعوبات الي دة نواجهها..الحمدلله والشكر على كلشي.
شغلة ثانية، اكو هواية مواضيع احب احجي عنها لكن الكلام مرات يخونني..وعلى كولة الاغنية الفرنسية:
comme tout le monde j'ai mes defaux..
je n'ai pas toujours les mots qu'ils faut..
مثل العالم..فأنا لدي سلبياتي..لا املك دائما الكلمات كما يجب..
طبعا هي معناها بالفرنسي بدون ترجمة يكون احلى، فهذي الحالة، اقصد حالة الماكو كلمات بالوقت المناسب دا اواجهها بحيث كلام هواية ببالي اريد اوصله او اكتبه لكن ما يطلع بالصورة المطلوبة فأظطر ان اتفلسف شوية، ادري اليوم راح انوع بالكلام وامارس حقي الشرعي بالتغيير المفاجئ للمواضيع حتى لو كان البوست كله ما مترابط..
لحظة، تذكرت شغلتين، خابرت بنت خالتي وطلعلي "عوكي" عاشق"حسام الرسام" ..يعني هذا "عوكي" ذوقه خرافي بالاغاني، ومن نوع كل الاغاني الي يسمعها عبارة عن قصص حب فاشلة مع العلم عمره وتجربته بالحياة بعدهم بالبداية وما متجاوزة ال16 سنة، لكن لله في خلقه شؤون!
شغلة ثانية هم تذكرتها، اعرف نفسي مرات هواية احكم بسرعة على اشخاص حتى لو اعرفهم، من مجرد موقف بسيط او كلمة اسمعها او تصرف، ومرات يكون الحكم ايجابي ولصالح الشخص لكن مو بمحله الصحيح، فدائما الكه نفسي بحيرة معينه تجاه الموضوع الي يشغلني، يجوز هذا شي طبيعي ان ينتابنا هذا الشك الي يخلينا نحكم ،او نتسرع بالحكم، او يكون مجرد ضرب من الجنون الموجود بالعقل الباطن..اعتقد تفلسفت!!
المهم انو اكون واعية دائما لهذي الصفة الي عندي، اعرف نفسي ممكن ان اتسرع بأصدار حكم سلبي او ايجابي، بنفس الوقت الحكم ممكن يتغير بأزالة العامل الي خلاني اشك بالاشخاص او المواقف وساعدني على اصدار الحكم عليهم...وهذي وحدة من السلبيات الي اني اشوفها بنفسي.
قربت نهاية السنة الدراسية وما بقالها الا يوم واحد، من كعدت اليوم بلحظة سكوت او لحظة "صفنة" تجاه الكون! لاحظت شكد كبرنا، تغيرنا، تعلمنا اشياء حلوة، وشفنا اشياء مو حلوة، عشنا ايام صعبة، وصنعنا لنفسنا ايام حلوة، اتذكر بداية الدوام وبالذات اول يوم، على طول الطريق جنت اسمع اغاني فيروز...
تذكر اخر مرة شفتك سنتا
تذكر وقتا اخر كلمة قلتا
وما عدت شفتك وهلأ شفتك
كيفك انت ملا انت..
جان الجو حلو ورمضاني جدا، متشوقة اشوف البنات، علوشي وايفا ونوني، وباقي معارفنا بالكلية، كلشي مختلف وكلشي متغير ، وهذا التغيير خاص بيه اني، قرارات معينة اتخذتها وية نفسي خلت الدنيا كلها تتغير..برغم الحر يبقى يوم حلو، ورحت للكلية بطلتي الجديدة واللون البنفسجي الفاتح للشي الي جنت لابسته، والي ما لبسته مرة ثانية لان حسيت لشدة اناقته ما يناسب الظروف الراهنة.!!وموجود لحد الان بالكنتور ينادي وية باقي الملابس "المؤجل ارتداؤها الى اشعار اخر والى ظروف امنية افضل ونفسيات احسن" ..اعتقد هاي هم فلسفة..شفت البنات ..ورجعنا سوة نلتقي، وبدت المحاظرات، والدراسة والاحداث تجري، وكل هذا وية صديقاتي، تعرفنا على ناس وراحوا ناس، الي نتذكرهم والي نسيانهم، بس مستحيل ننسى اشخاص يتركون اثر ايجابي بداخلنا، ..واتذكر ايام الشتا والبرد، والمطر، والاجواء كلها...
ايفا، ان شاء الله نتشاوف عن قريب، مشتاقة لشوفتج وسوالفج وتعليقاتج، مرت هواية ايام وجنت اتمنى انو تكونين موجودة وياية، لكن الظروف كانت اقوى، وهسة انتي ويوني تلتقون وتسهرون سوا وتتذكرون ايامنا الخوالي!! ان شاء الله اشوفكم عن قريب، جدا جدا ويتجدد اللقاء مرة ثانية...
علوش، المكالمة الي بيننا اليوم جانت حلوة، ممكن اكون بداخلي شوية مقهورة منج بسبب تصرفات معينة تجاه اشخاص ومواقف معينة واللا مبالاة الي تتبعيها بأغلب الاوقات، لكن ادري بيها مو مقصودة وهذا مجرد جزء من شخصيتج، بس شسوي لدمج الخفيف والضحك الي يصير من نريد نحجي موضوع جدي وانتي تضحكيني، وتعرفيني اذا اضحك مو بسهولة راح اسكت خاصة اذا كان الج علاقة بالموضوع، هسة تذكرت واحد من ايام العطلة الصيفية الفاتت، جنا كل يومية لازم نتخابر ، الى ان اجة يوم ظلينا نضحك ولمدة نص ساعة، انتي تحاولين تسكتيني واني احاول اسكتج، فأضطرينا ان نسد التليفون حتى نعرف شوكت راح يتوقف الضحك...اي يا علوشي، تبقى الج غلاوة بقلبي حتى لو انتقدت تصرفاتج ببعض الاوقات، لان تعلمنا انو الصديق لازم يكون مراية لصديقه، يعكسله الصورة الحقيقية بأيجابياتها وسلبياتها، وهذا الشي كلنا متفقين عليه...وراح نحاول ان نتقبل الاخرين.
نوني، شنو ممكن اكتب عنج؟؟ بس انتي وردة، احس بيج مختلفة عنا، بس لو تبطلين الخوف والقلق بسبب الامتحانات اني ارتاح..
سراب ووسن ورولا...."والله مشتاقين يا قلبي للحب القديم" صارلي زمن ما شايفتكم، لو اريد اكتب شي الكم فمستحيل اكتفي، بس يكولون خير الكلام ما قل ودل....احبكم.
اعرف العطلة الجاية راح تكون مختلفة لعدة اسباب، الاول، الي يقرأ يعرفها، والسبب الثاني، الي يقرأ هم يعرفها، والسبب الثالث، هم الي يقرأ يعرف.......بس راح نشتاقلج حنوووون
عندي مجموعة مشاريع ابدي بيها بعد الامتحانات مباشرة، عدا التنظيف ، قررت اتعلم شوية طبخ، وممكن اتعلم سياقة، ومواضيع اخرى خاصة، بس يكون ما افقد هذي الطاقة من اول يوم من العطلة الخرافية!
اني حجيت هواية، وحسيت بالتعب، والكلام ما اعتقد لهنا يخلص، لان اكو بعد وبعد وبعد، وما اعرف الايام شنو راح تجيب وياها من مواضيع ومواقف..بس تأكد من شي مهم اليوم برغم قناعتي بيه، لكن تأكدت اكثر انو "ليس كل ما يلمع ذهبا"...